
Az Infarktusok Kialakulását Befolyásoló Időjárási és Egyéni Paraméterek Feltárása Adatelemzési Módszerekkel

Hazánkban a halálozások közel 50%-áért, valamint a súlyos szövődményekkel járó kórok
jelentős részéért a kardiovaszkuláris betegségek felelősek. Ezen betegségek egyik
legjellemzőbb alcsoportját az infarktusok alkotják. Az infarktusok kialakulását számos egyéni
(például életkor, kórelőzmények, nem) illetve globális paraméter (időjárás, szociokulturális
háttér) befolyásolja. Kutatásunk célja, hogy feltárjuk ezen adatok közti összefüggéseket
különböző adatelemzési módszerek segítségével.
A dolgozatban a Nemzeti Szívinfarktus Regiszter és az Országos Meteorológiai Szolgálat által
biztosított időjárási adatbázisokon keresztül vizsgáljuk az infarktusok és az azokat befolyásoló
paraméterek közti összefüggéseket, különös tekintettel a STEMI/NSTEMI típusú
infarktusokra. Ehhez megkeressük a kiugró esetszámmal rendelkező napokat, és megvizsgáljuk
az ezeket övező hasonlóságokat. Emellett megvizsgáljuk az adott időjárási paraméterek
esetszámra gyakorolt hatását regressziós eljárásokkal, továbbá robusztusabb XGBoost és
neurális háló alapú eljárások segítségével prediktív modelleket is felállítunk a komplexebb
rendszerek tulajdonságainak vizsgálatára. Végezetül a változók közti ok-okozati kapcsolatokat
is értékeljük.
Célunk, hogy eredményeinkkel segítsünk a magasabb kockázatú csoportok és a rizikót okozó
paraméterek azonosításában, valamint az egészségügyi rendszer terhelésének előrejelzésében.



